CELEX: 62008TN0041
Language: sl
Date: 2007-02-01 00:00:00
Title: Zadeva T-41/08: Tožba, vložena 1. februarja 2008 – Vakakis proti Komisiji

12.4.2008   
            
            
               SL
            
            
               Uradni list Evropske unije
            
            
               C 92/34
            
         Tožba, vložena 1. februarja 2008 – Vakakis proti Komisiji
   (Zadeva T-41/08)
   (2008/C 92/70)
   Jezik postopka: angleščina
   Stranki
   
      Tožeča stranka: Vakakis International – Symvouli gia Agrotiki Anaptixi AE (Atene, Grčija) (zastopnik: B. O'Connor, solicitor)
   
      Tožena stranka: Komisija Evropskih skupnosti
   Predlogi tožeče stranke
   
               —
            
            
               Tožba naj se razglasi za dopustno;
            
         
               —
            
            
               neobrazložena odločba Evropske Komisije z dne 6. decembra 2007 (referenčna št. A3 TF TCC(2007)106233), v skladu s katero se konzorcija, ki ga vodi Vakakis International SA, ni povabilo na razgovor glede postopka javnega razpisa za storitve „Tehnična pomoč v podporo politike razvoja podeželja“ številka EuropeAid/125241/C/SER/CY, naj se razglasi za nično;
            
         
               —
            
            
               odločba Evropske Komisije z dne 21. decembra 2007 (referenčna št. A3 TF TCC(2007)106667), s katero je bila iz razloga neizpolnjevanja tehničnih zahtev zavrnjena ponudba Vakakis International SA, naj se razglasi z nično;
            
         
               —
            
            
               Komisiji naj se v skladu s členom 65(b) Poslovnika Sodišča prve stopnje naloži, naj predloži določene dokumente v zvezi z dejavnostmi komisije za ocenjevanje ponudb, ustanovljene z namenom preučitve ponudb, danih v okviru postopka javnega razpisa EuropeAid/125241/C/SER/CY, in naj sestavi ožji seznam ponudnikov;
            
         
               —
            
            
               naloži naj se sprejetje vseh ostalih ukrepov, za katere Sodišče prve stopnje meni, da so potrebni;
            
         
               —
            
            
               Komisiji naj se naloži plačilo stroškov.
            
         Tožbeni razlogi in bistvene trditve
   Tožeča stranka zatrjuje, da gre pri dopisu Komisije z dne 6. decembra 2007, s katerim je Komisija tožečo stranko obvestila, da ne bo povabljena na razgovor, za odločbo, ki ni dovolj obrazložena, s čimer je kršen člen 253 ES. Poleg tega tožeča stranka meni, da je ta razgovor bistven del postopka javnega razpisa, na katerega bi bilo treba, zato da bi se zagotovilo konkurenčno okolje, povabiti vse ponudnike, tudi tiste, ki ne izpolnjujejo zahtevanih tehničnih pogojev. Tožeča stranka dalje zatrjuje, da je navedena odločba nezakonita, saj namesto na nespoštovanju zahtevanih tehničnih pogojev temelji na nespoštovanju upravnih meril. Po mnenju tožeče stranke naj bi Komisija s tem zlorabila pooblastila, ki jih ima v okviru postopka ocenjevanja ponudb.
   Poleg tega tožeča stranka zatrjuje, da niti zgoraj navedena odločba niti odločba z dne 21. decembra 2007 nista v skladu s Practical Guide to Contract Procedures for EC External actions (Praktični vodnik k pogodbenim postopkom za zunanjo pomoč ES). Na koncu tožeča stranka navaja, da je odločba Komisije z dne 21. decembra 2007 nezakonita, saj je bil njen namen utemeljiti prejšnjo neobrazloženo odločbo, s katero se je tožečo stranko izključilo iz postopka javnega razpisa.